अर्जुन ने उलूपी की प्राणरक्षा को धर्म समझकर उसकी इच्छा पूर्ण की और दूसरे दिन वे वहाँ से निकलकर हरिद्वार में आ गये। चलते समय नागकन्या उलूपी ने अर्जुन को वर दिया कि किसी भी जलचर प्राणी से आपको भय नहीं होगा। सब जलचर आपके अधीन रहेंगे। अर्जुन ने वहाँ की सब घटना ब्राह्मणों से कही। तदनन्तर वे हिमालय की तराई में चले गए। जो कुछ ब्राह्मण अर्जुन के साथ थे, वे कलिंग देश की सीमा से उनकी अनुमति लेकर लौट पड़े।